# Egri csillagok

## I. részletek

A filmrészletek megtekinthetőek[**ITT**](https://filmarchiv.hu/hu/alapfilmek/filmek-es-tantargyak/egri-csillagok-tanari-segedanyag).

1. **A film kezdése: II. Szulejmán sátrában | 3:32–8:44**

A film két párhuzamos jelenetsorral indul: egyrészt a szultán sátrában előkészítik a nagy szultánt arra, hogy teljes pompában fogadja a hozzá érkezőket, másrészt egy vad lovassereg száguld a pusztában.

* 1. **3:32–6:49**
* Miért kezdődik a szultán jelentével a film, holott a könyvben ez nem is szerepel?
* Milyen a hangulata a sátorbeli öltöztetésnek?
* Mit fejez ki Szulejmán tekintete, nézése?
* Miért nem néz rá az öltöztetést vezető főúr?
* Milyen hangulata, légköre van a jelenetnek?
* Milyen zenét hallunk a sátorban játszódó képsorok alatt?
* Milyen hangulata van a pusztában száguldó lovasok támadásának?
* Miért mutatja a kamera a menekülő birkanyájat is?
* Milyen zenét hallunk a lovascsapat száguldását mutató képsorok alatt?
* Miben ellentétes ez a két képsor?
* Mi köti össze őket?
  1. **6:49–8:40**
* A jelenet a lovascsapatnak a sátorhoz való megérkezésével ér véget. Milyen hanghatás jelzi a fordulatot?
* A török vezérek bemutatnak négy levágott fejet a szultánnak. Mit fejeznek ki ezzel?
* A két török katonatiszt jelentést tesz II. Szulejmánnak. Mi ennek a lényege? Foglaljátok össze a politikai helyzetet a jelentésük alapján!
* Olvassátok el a két alábbi részletet a regényből:
  + Második rész: Oda Buda – bevezető
  + Negyedik rész: Eger veszedelme – 1. fejezet, bevezető
* Mi a közös a két részletben? Mit tudunk meg ezekből a szövegrészekből? Miben segítenek az olvasónak?
* A kettő közül melyiket foglalja össze nagyon röviden a két török vezér jelentése?
* A jelentés a Magyarország állapotáról szóló mondattal ér véget:

„– II. Szulejmán: És az országban… másként?

– Szokolovics Mehmed: Béke van. Rend… és nyugalom.”

* 1. **8:40–8:44**
* Hasonlítsátok össze ezt az összefoglalást az ezt követő képsorral!
* Miért áll egymás mellett ez a két részlet?

1. **Bornemissza Gergely és Dobó István első beszélgetése | 19:11–20:03**

A török csapatot legyőző első összecsapás után Dobó István és Bornemissza Gergő beszélgetnek egymással.

* Miért volt a találkozás pillanata különlegesen fontos Gergely számára?
* Milyen tanítást ad át Dobó István a gyereknek?
* Miért lehet fontos ez Gergő élete, fejlődése szempontjából?
* Mi derül ki arról, hogy a következő években hogyan fejlődik majd a főhős, Bornemissza Gergely?
* Legalább mennyi idő telik el ezután, a következő jelenet előtt?
* Olvassátok el az I. rész 9. fejezetét!
* Milyen tanítást fogalmaz itt meg Dobó István a gyerek Gergőnek? Mi mutatja a fejezetben, hogy Gergő megszívleli a tanítást?
* Melyik itt fontosnak tűnő szereplő marad ki teljesen a filmből?
* Hogyan formálja másként Jumurdzsák történetét a könyv és a film?

1. **Cecey Éva és Fürjes Ádám tánca | 34:46–36:25**

Az előzményekből tudjuk, hogy Vicát eljegyezte Bornemissza Gergő, és hogy mindketten hűségesek a másikhoz. Azt is tudjuk, hogy a házasságra a királyné akaratából és az öreg Ceceyék egyetértésével kerül sor. A házassági szertartás előtt a jegyespár egy táncot mutat be a királyné és az udvartartás előtt.

* Milyen gesztusokból látjuk, hogy a tánc a két ember párviadalát, harcát jeleníti meg?
* Miért vette fel a két kezére Éva a vastüskéket?
* Hogy viselkedik ebben a táncban Fürjes Ádám?
* Ki győz a tánc végén?
* Hogyan fogadják ezt a vad táncot a nézők: Izabella királyné, Fráter György, a Cecey-házaspár?
* Mit gondoltok: miért egyezett bele Vica a házasságba? Mi történt volna, ha nem érkeznek meg Gergőék még a szertatás előtt?

1. **A settenkedő Jumurdzsák (Isztambulban) | 52:21–1:02:29**A Török Bálint kiszabadítására Isztambulba érkezett kis csapatot (Gergőt, Mekcseyt, Török Jancsit, Vicát és Sárközit) mindvégig szemmel tartja a gyűrűjét visszaszerezni akaró Jumurdzsák.

Ezen belül a Jumurdzsákot bemutató részletek:

* + - 52:21–54:30;
    - 58:28–59:08;
    - 1:00:23–1:02:29
* Mi jellemzi Jumurdzsák öltözködését, mozdulatait, arckifejezését?
* Hasonlítsátok össze az ezekben a jelenetekben látható Jumurdzsákot azzal, akit a film elején megismertünk? Mi okozta a változást?
* Hogy reagál arra a hírre, hogy Gergely felmutatta a gyűrűt Veli bégnek?
* Jumurdzsák mely tulajdonságait emelik ki ezek a jelenetek?
* Komikus vagy félelmetes itt Jumurdzsák? Hogy érzitek: megfeledkezik magáról? Örömében löki be a fürdőzőket a medencébe? Gátlástalanul agresszív, és ezt fejezi ki a jelenet?
* Hasonlítsátok össze Jumurdzsák itteni és későbbi megjelenéseit is! Figyeljétek meg az öltözködését, a mozdulatait, a gesztusait! Hol kiegyensúlyozott, magabiztos, öntudatos, hol sorsűzött, nyomorúságos ember? Érdekes megfigyelni például Balogh Tamásként Sopronban:
  + - 1:06:37–1:08:04

1. **Felkészül a két sereg | 1:10:50–1:17:13**Még az ostrom előtt állunk. Nézzétek meg azt a részt, amelyben a várban felkészülnek a védelemre, a törökök pedig felvonulnak, hogy megkezdjék az ostromot.

* Milyen módokon készül a védősereg az egri vár védelmére? Hányan és hányfelől gyűltek össze? Mi mindent szemrevételez Dobó István?
* Hogyan jelennek meg a törökök? Milyen a török sereg mérete? Milyen fegyvernemeket látunk? Milyen a zenéjük? Milyen az öltözetük? Fegyelmezettek vagy fegyelmezetlenek?
* Mekkora hadsereg áll az egyik és a másik oldalon?
* Milyen közelről látjuk a két sereget? Miért, mi ennek a hatása a nézőre?

1. **A pápa és a császár**Két jelentős uralkodóhoz is eljut Magyarország veszedelmének híre: Pál pápának maga Dobó István jelenti Budavár elestét, Habsburg Ferdinánd királyhoz Dobó kémje és követe, Varsányi megy segítségért. Először vizsgáljátok meg a két jelenetsort külön-külön, majd tegyétek egymás mellé őket.

**Pál pápa jelenete | 27:40–29:20**

* Mely eseményekről számol be Dobó István a pápának?
* Hogyan fogadja a hírt a pápa?
* Miben zavarja meg Dobó jelentése?
* Mi érdekli a pápát elsősorban?

**Habsburg Ferdinánd jelenete | 1:18:40–1:19:55**

* Miért küldte Dobó István Varsányit követségbe a császárhoz? Miről számol be Varsányi, mit kér a császártól?
* Milyen nyelveket használnak a császári udvarban? Milyen időtöltésekkel szórakoztatja magát a császár? Mennyire figyel oda a követ jelentésére?
* Milyen választ kap Varsányi a magyar udvaronctól? Mi az egri vár védelmének jelentősége a császár szemében?

**A pápa és a császár**

* Milyen közös jegyei vannak a két jelenetnek?
* Mit üzennek így együtt?

1. **Komikus szereplők és jelenetek a várban: Baloghné és Kobzos Ádám énekes**A vár védő között van két szereplő, akik fel-feltűnnek, és mindannyiszor mosolyoghatunk a tetteiken és mondataikon. Mindketten komikus figurák: Baloghné és Kobzos Ádám. Nézzétek meg a vár védelméről szóló rész, vagy keressétek ki azokat a jeleneteket, amelyekben megjelennek:

**Baloghné:**

1:18:21–1:18:40

1:55:58–1:56:05

2:00:46–2:01:18

2:08:36–2:08:48

2:09:50–2:10:01

**Kobzos Ádám:**

1:23:50–1:24:21

1:25:46–1:25:54

1:30:25–1:31:00

1:42:00–1:42:05

1:53:06–1:53:13

1:56:05–1:56:15

1:58:20–1:58:38

2:16:08–2:16:16

2:21:00–2:21:14

* Melyikőjüknek mi a szerepe a várostromban? Hogy viselkednek, mitől válnak komikussá?
* Milyen komikus mozzanattal kapcsolódik össze Baloghné halála? Miért látjuk, hogy ő is meghal a vár védelmében?
* Mi lehetett az énekmondók szerepe ebben a korban?
* Mi lehet a funkciója annak, hogy a vár védői között nemcsak hősöket, hanem esendő embereket is bemutat a film? Hogyan hatnak ezek a komikus jelenetek? Szerettétek őket?

1. **Harc a Bolyki-bástyánál | 1:36:13–1:45:27**A film és a regény második részében sok a csatajelenet. Nézzünk meg egyet közelebbről is, a Bolyki-bástyánál történt összecsapást.

* Milyen cselt eszelnek ki a törökök? Sikeres-e a cselvetés?
* Milyen döntést kell meghoznia Dobó Istvánnak az összecsapás folyamán? Miért nehéz döntés szétlövetni a bástyánál támadó törököket?
* Mely szereplőket tudjátok azonosítani a közelharcban?
* Mekkora jelentősége van a közelharcban a személyes bátorságnak, erőnek és ügyességnek?
* Miről szól a Bolyki Tamás temetése alatt hangzó ima szövege?

1. **A törökök támadása | 2:02:05–2:12:01**A sok csatajelenet közül válasszunk ki egyet, azt, amikor a törökök a mindent eldöntő nagy ostromra készülnek, majd minden erejüket bevetik, és az egriek is érzik, hogy minden maradék erejüket össze kell szedniük, hogy megvédjék a várat a hatalmas török sereggel szemben:

* Hogyan készül a nagy összecsapásra a két tábor? Milyen szimbólum jelzi, hogy a török sereg kész a döntő ütközetre? Milyen szimbólum jelzi, hogy Dobó István és a védősereg is kész a végső harcra?
* Mivel buzdítják az embereket a török táborban, mivel a magyar várban?
* Gyűjtsétek össze, hogyan harcolnak a törökök és a magyarok! Milyen szokásos, várható eszközöket használnak (például: ágyútűz, közelharc, kard stb.)? Gyűjtsétek össze őket nem szokványos eszközöket és harci módszereket (például: kifeszített bőrök a törököknél, szurok, leves, forró víz a magyaroknál stb.) használ a két fél?
* Mely korábban megismert szereplők sebesülését vagy halálát látjuk ebben a csatajelenetben?
* Milyennek látjuk a török sereget? Milyennek a magyarokat?

1. **A várostrom csúcspontja: a tüzes kerék**Bornemissza Gergelyt úgy jellemzi Dobó István, mint a vár eszét: Sok találmánya nagyban hozzájárult az egriek győzelméhez: Ezek közül is kiemelkedik a tüzes kerék, amelyet az utolsó összecsapásban vetettek be az egriek:

**Készül a tüzes kerék**

* + - **1:57:31 – 1:58:20**

**A tüzes kerék bevetése**

* + - **2:18:20 – 2:19:51**
* Miért okozhatott ekkora zűrzavart a török táborban a tüzes kerék?
* Hogyan mutatja be a film: mekkora szerepe van az egriek győzelmében?

1. **A befejezés | 2:19:29 – 2:24:30**A történet minden fontos, az egri ütközetben még szereplő cselekményszálát lezárja a befejezés:

* A tüzes kerék pusztítása után Dobó Istvánt látjuk egyedül: Mit lát Dobó István, amikor körbenéz?
* Hogyan záródik le a gyerekrablás története? Nézzétek meg azt a pillanatot a filmből (2:21:35), amikor a két gyerek visszakapja a saját szüleit! Hogyan fejezi ki a film, hogy párhuzamos a két gyerek sorsa?
* Mit fejez ki a lovak kiengedésének jelenete? Melyik képsor folytatja ezt a – még félhomályban, a vár belső tereiben játszódó képsort?
* Milyen értékeket állít középpontba a film befejezése?

## II. A teljes film

1. **A film két része**

* Adjatok címet a film két részének!
* Mennyiben felel meg a film két része a regény nagy részeinek?

1. **Ami kimaradt a filmből**

* Gyűjtsétek össze azokat a fontos szereplőket, akik kimaradtak a filmből!
* Keressétek meg a róluk szóló részeket a regényben. Ki miért lehetett fontos?
* Gyűjtsetek olyan jeleneteket is, amelyek kimaradtak! Melyiket helyettesítette a film valamivel – és mivel?
* Gyűjtsetek olyan szereplőket, akiket másképp ábrázol a film, mint a könyv! Mi változott meg a módosítás révén? Mit veszített és mit nyert a módosításokkal a néző?
* Képzeljétek el, hogy még néhány jelenetet leforgathattok a könyv alapján, és beilleszthetitek ezeket a filmbe. Kiről melyik jelenetet filmesítenétek meg? Hol helyeznétek el ezeket a jeleneteket a filmben? Sok munkával el lehet készíteni ezeket a jeleneteket is: írjátok meg ezeknek a jeleneteknek a forgatókönyvét, majd csoportokban forgassátok le a jeleneteket úgy, hogy a csoport tagjai alakítják a szerepeket!

1. **Párhuzamos montázsok**

* Keressetek példát arra, hogy az egyszerre két vagy helyszínen játszódó, de egymással összefüggő eseményeket váltakozva látjuk!
* Ezt a módszert párhuzamos montázsnak nevezzük. A párhuzamos montázst így határozhatjuk meg: a történet több szálon fut, azonos időpontban, de különböző helyeken, egymással párhuzamosan folynak az események. Az egymással összefüggő eseményeket felváltva mutatja.
* Mi a hatása annak, hogy ezeket az eseményeket összeköti és váltakoztatja a film?

1. **Tinódi Lantos Sebestyén Eger vár viadaljáról**

* A film főcímdala egy részlet Tinódi Lantos Sebestyén Eger vár viadaljáról szóló históriás énekéből.
* Hallgassátok meg!   
  1. részlet a főcímdal: 0:23–2:51  
  2. részlet a záró képsor alatt: 2:24:16–2:24:36
* Nézzetek utána a históriás ének szövegének!
* Hallgassátok meg Benkő Dániel előadásában! [https://www:youtube:com/watch?v=jCxbIW3zXVE](https://www.youtube.com/watch?v=jCxbIW3zXVE)
* Tanuljátok meg, énekeljétek el közösen!